ประกันดาหน้าเพิ่มทุน
ปี 2555 เป็นปีที่บริษัทประกันวินาศภัยมีการเพิ่มทุนมากที่สุดเป็นประวัติศาสตร์ ผลจากเงินกองทุนลดลงอย่างฮวบฮาบจากการต้องจ่ายค่าสินไหมทดแทนน้ำท่วมช่วงปลายปี 2554 ที่สร้างความเสียหายให้กับทรัพย์สินที่ทำประกันภัยไว้ 4.43 แสนล้านบาท ซึ่งต่อมาตัวเลขเพิ่มขึ้นเป็น 4.8 แสนล้านบาท โดยจ่ายไปแล้วประมาณ 3 แสนล้านบาท เหลืออีกประมาณ 1.8 แสนล้านบาท
1 ม.ค. 2556

ปี 2555 เป็นปีที่บริษัทประกันวินาศภัยมีการเพิ่มทุนมากที่สุดเป็นประวัติศาสตร์ ผลจากเงินกองทุนลดลงอย่างฮวบฮาบจากการต้องจ่ายค่าสินไหมทดแทนน้ำท่วมช่วงปลายปี 2554 ที่สร้างความเสียหายให้กับทรัพย์สินที่ทำประกันภัยไว้ 4.43 แสนล้านบาท ซึ่งต่อมาตัวเลขเพิ่มขึ้นเป็น 4.8 แสนล้านบาท โดยจ่ายไปแล้วประมาณ 3 แสนล้านบาท เหลืออีกประมาณ 1.8 แสนล้านบาท
สร้างผลขาดทุนสุทธิให้กับบริษัทประกันวินาศภัยทั้งระบบในงวด 9 เดือนแรก จำนวน 1.05 แสนล้านบาท จากงวดเดียวกันของปีก่อนที่กำไรสุทธิรวม 1.98 หมื่นล้านบาท
แม้ว่าจะมีการทำประกันภัยต่อไปยังต่างประเทศเป็นส่วนใหญ่ แต่มีการรับความเสี่ยงภัยไว้เองบางส่วนที่เป็นภัยขนาดเล็ก ซึ่งจะต้องใช้เงินในการนำไปชดใช้ค่าเสียหาย จำเป็นต้องเพิ่มทุนเพื่อให้การบริหารจัดการธุรกิจในด้านต่างๆ เดินหน้าต่อไปอย่างมีประสิทธิภาพและเป็นไปตามเกณฑ์ที่กฎหมายกำหนด ซึ่งทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) มีการผ่อนผันเรื่องอัตราส่วนความเพียงพอของเงินกองทุนที่ต้องดำรงตามระดับความเสี่ยง หรือ RBC ให้ที่ 125% แต่ปี 2556 หลังผ่านพ้นไตรมาสแรกจะต้องดำรงเงินกองทุนเพิ่มเป็น 140% จากเกณฑ์ขั้นต่ำที่ คปภ.กำหนดไว้ 100%
สำหรับบริษัทที่มีการเพิ่มทุนระดับพันล้านบาทขึ้นไป ประกอบด้วย บริษัท สมโพธิ์ เจแปน ประกันภัย (ประเทศไทย) เพิ่มทุนใหม่ 2,820 ล้านบาท จากเดิม 300 ล้านบาท เป็น 3,120 ล้านบาท บริษัท ศรีอยุธยา เจนเนอรัล ประกันภัย เพิ่มทุนใหม่ 1,200 ล้านบาท จาก 1,200 ล้านบาท เป็น 2,400 ล้านบาท 
บริษัท โตเกียวมารีนประกันภัย เพิ่มทุนใหม่ 3,000 ล้านบาท จากเดิม 20 ล้านบาท เป็น 3,020 ล้านบาท บริษัท ไทยรับประกันภัยต่อ เพิ่มใหม่ 2,325.13 ล้านบาท จาก 1,187.76 ล้านบาท เป็น 3,512.49 ล้านบาท 
บริษัท แอกซ่าประกันภัย เพิ่มทุน 2 ครั้ง โดยครั้งแรกเพิ่ม 1,500 ล้านบาท จาก 352.64 ล้านบาท เป็น 1,852.64 ล้านบาท หลังจากนั้นได้เพิ่มอีก 960 ล้านบาท เป็น 2,812.64 ล้านบาท บริษัท ธนชาตประกันภัย เพิ่มทุน 500 ล้านบาท จากเดิม 740 ล้านบาท เป็น 1,240 ล้านบาท และยังมีอีกหลายบริษัทที่เพิ่มทุนระดับร้อยล้านบาท
ขณะที่บริษัทอื่นๆ มีการเพิ่มทุนในปี 2555 ประกอบด้วย บริษัท คิวบีอี ประกันภัย (ประเทศไทย) เพิ่มทุนจาก 60 ล้านบาท เป็น 154.38 ล้านบาท บริษัท เจ้าพระยาประกันภัย เพิ่มทุนจาก 380 ล้านบาท เป็น 880 ล้านบาท โดยชำระแล้ว 505 ล้านบาท บริษัท เทเวศประกันภัย มีการลดทุนจาก 300 ล้านบาท ลงมาเหลือ 299.99 ล้านบาท และเพิ่มทุนขึ้นมาเป็น 500 ล้านบาท 
บริษัท ไทยเศรษฐกิจประกันภัย เพิ่มทุนจาก 310.39 ล้านบาท เป็น 413.85 ล้านบาท โดยชำระแล้ว 395.68 ล้านบาท บริษัท ไทยพาณิชย์สามัคคีประกันภัย เพิ่มทุนจาก 454.45 ล้านบาท เป็น 1,114.45 ล้านบาท บริษัท อลิอันซ์ ซี.พี.ประกันภัย เพิ่มทุนจาก 550 ล้านบาท เป็น 650 ล้านบาท บริษัท ไทยไพบูลย์ประกันภัย เพิ่มทุนจาก 300 ล้านบาท เป็น 600 ล้านบาท
สำหรับค่าสินไหมทดแทนน้ำท่วมที่ยังจ่ายไม่หมดอีกประมาณ 1.8 แสนล้านบาท ทางผู้บริหารบริษัทประกันวินาศภัยคาดว่าจะแล้วเสร็จทั้งจำนวนประมาณไตรมาสแรกของปี 2557 นั่นหมายความว่าปี 2556 ทั้งปีก็ยังจ่ายไม่หมด และจะยังมีผลกระทบต่อเนื่องกับเงินกองทุนของบริษัทประกันวินาศภัย ซึ่งคาดว่าจะยังมีบริษัทประกันที่ทยอยเพิ่มทุนตามมาอีกพอสมควร
ด้านธุรกิจประกันชีวิตก็เซอร์ไพรส์ไม่น้อย เมื่อบริษัท ไทยประกันชีวิต ประกาศเพิ่มทุนด้วยจำนวนเงิน 9,500 ล้านบาท จาก 500 ล้านบาท เป็น 1 หมื่นล้านบาท เมื่อเดือน ต.ค. 2555 ชำระแล้ว 7,799.99 ล้านบาท เป็นการเพิ่มทุนครั้งใหญ่ที่สุดในวงการประกันชีวิตไทยและกลายเป็นบริษัทที่มีทุนจดทะเบียนมากที่สุดในธุรกิจ
ที่เซอร์ไพรส์เพราะบริษัทนี้ไม่มีปัญหาเรื่องเงินกองทุนและฐานะการเงินยังแข็งแกร่งมากๆ ฐานะการเงิน ณ สิ้นเดือนมิ.ย. 2555 มีส่วนของผู้ถือหุ้นสูงถึง 2.14 หมื่นล้านบาท มีเงินกองทุน 3.75 หมื่นล้านบาท เงินกองทุนที่ต้องดำรงตามกฎหมาย 1.01 หมื่นล้านบาท สัดส่วนเงินกองทุนต่อเงินกองทุนที่ต้องดำรงตามกฎหมาย 371.04% ไม่จำเป็นต้องเพิ่มทุนขนาดนี้
ขณะเดียวกัน มีสำนักข่าวต่างประเทศออกข่าวว่ากลุ่มไชยวรรณ ผู้ถือหุ้นใหญ่มีแผนจะขายหุ้นของบริษัทออกไปให้กับนักลงทุนญี่ปุ่นในสัดส่วน 20% ซึ่งจะคิดเป็นเงินประมาณ 2,500 ล้านเหรียญสหรัฐ หรือคิดเป็นเงินไทยประมาณ 7.5 หมื่นล้านบาท 
ขณะนี้อยู่ระหว่างว่าจ้างที่ปรึกษาให้ดำเนินการเรื่องดังกล่าว และจะเป็นกรณีซื้อขายหุ้นหรือควบรวมกิจการที่ใหญ่ที่สุดในวงการประกันชีวิตไทย 
การเพิ่มทุนมหาศาลครั้งนี้ ในวงการประกันชีวิตมองว่า ไม่น่าจะเพิ่มทุนขึ้นมากองไว้เฉยๆ แต่จะต้องมีวัตถุประสงค์ที่ไม่ธรรมดา ทำให้ทั้งวงการจับตามองความเคลื่อนไหวอย่างใกล้ชิด